'Hrvatski oslobodilački pokret' Ante Pavelića je pred stečajem

Trgovački sud u Zagrebu zaprimio je prijedlog Fine za provedbu skraćenog stečaja nad izvanparlamentarnom strankom Hrvatskioslobodilački pokret (HOP).

<p>Fina je stečaj HOP-a predložila zbog neizvršenih osnova za plaćanje u neprekinutom razdoblju od 120 dana i ukupnom iznosu od 13.866 kuna.</p><p>Prema podacima Fine, HOP nema zaposlenih, ali ima otvoren račun i oročen novac u jednoj komercijalnoj banci. Fina, osim toga, ne raspolaže drugim podacima o imovini te stranke.</p><p>HOP je utemeljen 1956. u Argentini, osnivač mu je bio ustaški poglavnik Ante Pavelić, a nakon raspada Jugoslavije središnjica te organizacije preseljena je u Zagreb i upisana u registar političkih stranaka 18. veljače 1992. s registarskim brojem 68. Sjedište joj je u zagrebačkoj Šenoinoj ulici, a predsjednik i zastupnik je Andrej Šebalj.</p><p>Predsjednik HOP-a Andrej Šebalj ujedno je i dopredsjednik Hrvatskog obrednog zdruga (HOZ) Jazovka čije je predstavnike prošlog mjeseca primila predsjednica Republike Kolinda Grabar Kitarović, a nakon čega je Šebalj u medijima pojasnio okolnosti tog primanja.</p><p>- Kod predsjednice Republike nisam primljen u svojstvu predsjednika HOP-a, sumnjam da ona uopće zna za tu moju dužnost. Osobno joj o tome nisam govorio i na Pantovčaku sam bio isključivo u ulozi dopredsjednika HOZ-a Jazovka, rekao je Šebalj za Novi list.</p><p>Šebalj je poznat kao organizator misa zadušnica za Antu Pavelića koje se u Zagrebu održavaju svake godine 28. prosinca na obljetnicu njegove smrti, a posljednji put u javnosti se spominjao nakon objave fotografije sa splitske rive snimljene 1996. u društvu bivšeg ministra kulture i sadašnjeg političkog tajnika Neovisnih za Hrvatsku Zlatka Hasanbegovića na kojoj obojica nose ustaške kape.</p><p>(mz)</p>